Svet je na podlagi predloga Komisije ugotovil, da je statut podjetja HKG združljiv z določbami Pogodbe Euratom v zvezi s skupnim podjetjem in da je bil projekt HKG v času predložitve zahtevka bistvenega pomena za razvoj jedrske industrije v Skupnosti, zato je odobril status skupnega podjetja HKG za obdobje 25 let od 1. januarja 1974.

Cilji podjetja Hochtemperatur-Kernkraftwerk GmbH (HKG) so bili izgradnja, oprema in začetek obratovanja jedrske elektrarne v kraju Uentrop (okrožje Unna) v Zvezni republiki Nemčiji. Ta obrat naj bi bil prototip visokotemperaturnega reaktorja na torij z zmogljivostjo približno 300 MWe (THTR 300). Podjetje HKG je zato, da bi ta cilj izpolnilo, zaprosilo za status skupnega podjetja.

Svet je s sklepom z dne 16. novembra 1992 podaljšal ugodnosti, ki so bile podeljene podjetju HKG do izteka Sklepa 74/295/Euratom.

Svet je ugotovil, da se v Skupnosti še ni izvajal primerljiv program in da je bila izvedba zato pomembna za zagotovitev koristnih izkušenj za jedrsko industrijo in prihodnji razvoj jedrske energije v Skupnosti.

Podjetje HKG je izvajalo program za razgradnjo jedrske elektrarne do faze varne ograjenosti in nato predlagalo izvedbo programa nadzora zadevnih jedrskih objektov.

Člani podjetja HKG so v dopisih z dne 9. februarja 1990 in 6. marca 1990 predložili zahtevek za podaljšanje podeljenih ugodnosti, dokler ne preneha veljati status skupnega podjetja za podjetje HKG, in za prilagoditev ugodnosti takratnemu položaju podjetja, zaradi katerega so bili potrebni dodatni finančni prispevki, ki so se za davčne namene šteli kot vložki sredstev.

Od takrat je imelo skupno podjetje naslednje cilje: zaustavitev reaktorja, razgradnja jedra, izgradnja varnega ograjenega prostora in nadzor. Dne 13. decembra 1989 je bila med zveznimi organi, zvezno deželo Severno Porenje-Vestfalija ter podjetjem HKG in njegovimi člani sklenjena pogodba o nadzorovani razgradnji projekta THTR 300. Pogodba je vsebovala določbe o finančnih vidikih.

Ekonomske in tehnične težave ter težave z oskrbo gorivnih elementov, skupaj s težavami pri pridobivanju dovoljenja za ponovni zagon elektrarne zaradi finančnih negotovosti, so prispevale k sprejetju sklepa z dne 1. septembra 1989 o takojšnji in dokončni zaustavitvi elektrarne.

Podjetje HKG je 30. marca 1998 zaprosilo Komisijo za podaljšanje statusa skupnega podjetja za nadaljnjih 25 let.

Kot razlog za ta zahtevek je navedlo, da bi bile izkušnje, pridobljene z dokončno zaustavitvijo in razgradnjo, pomembne za jedrsko industrijo v Nemčiji, Evropi in po svetu. To stališče je temeljilo na dejstvu, da je THTR 300 največji tovrstni reaktor na svetu in da je njegova edinstvena zasnova, zlasti v zvezi z ograjenim prostorom, izredna priložnost za pridobitev izkušenj glede rezultatov in stroškov ograjenega prostora.

Podjetje HKG je dodalo, da so Zvezna republika Nemčija, zvezna dežela Severno Porenje-Vestfalija ter podjetje HKG in njegovi člani 13. novembra 1989 sklenili okvirni sporazum o dokončanju zadnje faze projekta THTR 300. Ta okvirni sporazum in priložena sprememba z dne 18. decembra 1996 določata faze do leta 2009, vključno z dogovori o financiranju dejavnosti HKG.

Nemčija je podprla zahtevek podjetja HKG in navedla, da zvezna vlada zagovarja ohranitev odobrenih davčnih ugodnosti.

Komisija je na podlagi prejetih informacij ugotovila, da argumenti, ki jih je leta 1992 sprejel Svet, še vedno veljajo; zlasti so bile dejavnosti podjetja in okvir, znotraj katerega jih je izvajalo, še vedno enaki.

Ker pa so se dogovori, ki so jih sprejeli Zvezna republika Nemčija, zvezna dežela Severno Porenje-Vestfalija ter podjetje HKG in njegovi člani v zvezi s financiranjem dejavnosti podjetja HKG, uporabljali le za obdobje do 31. decembra 2009, je Komisija predlagala, naj Svet v skladu z obdobjem, o katerem so se dogovorili nemški organi in podjetje HKG, odobri podaljšanje statusa skupnega podjetja in ugodnosti, ki so bile podeljene podjetju HKG, za isto obdobje, tj. do 31. decembra 2009.

Svet je na podlagi predloga Komisije 7. maja 2002 podaljšal status skupnega podjetja in ugodnosti, podeljene podjetju HKG, do 31. decembra 2009.

Podjetje Hochtemperatur-Kernkraftwerk GmbH (HKG) iz Hamma je z dopisom z dne 26. aprila 2010 zaprosilo za dodatno podaljšanje statusa skupnega podjetja, ki mu je bil prvotno odobren s Sklepom 74/295/Euratom in ki ga je Svet s sklepom z dne 7. maja 2002 že enkrat podaljšal za 11 let z začetkom veljavnosti 1. januarja 1999. To podaljšanje naj bi vključevalo tudi oprostitve plačila davka na prenos zemljišča, zemljiškega davka in obrtnega davka, ki se obračunavajo od obresti dolgoročnega dolga, ki so bile odobrene istočasno.

Podjetje HKG je zaprosilo za podaljšanje obstoječega statusa od 31. decembra 2009 za obdobje nadaljnjih 25 let. Kot utemeljitev je HKG navedel zlasti naslednje argumente:

podjetje HKG se je z visokotemperaturnim reaktorjem na torij (THTR), projektom prototipne jedrske elektrarne v kraju Hamm-Uentrop, zavezalo, da bo izvajalo industrijsko in ekonomsko preskušanje visokotemperaturne reaktorske tehnologije, da bi zagotovilo dolgoročno in varno oskrbo Nemčije z energijo v prihodnosti.

Znanja, pridobljenega iz izkušenj pri proizvodnji elektrike iz jedrske energije, ni mogoče omejiti le na gradnjo in obratovanje. Za zagotovitev celovitosti bi moralo biti vključeno znanje, pridobljeno pri načrtovanju zaustavitve, sami zaustavitvi, delovanju varnega ograjenega prostora in razgradnji (v tem primeru na področju visokotemperaturne reaktorske tehnologije).

Po mnenju podjetja HKG naj bi bilo znanje, pridobljeno med vzdrževanjem varnega ograjenega prostora (čas ograjenosti) in poznejšo razgradnjo, zelo pomembno za jedrsko industrijo v Evropi in po svetu, zlasti v času, ko se je visokotemperaturna reaktorska tehnologija ponovno razvijala z novo vrsto reaktorjev IV. generacije, poleg tega pa je bilo treba za zagotovitev celovite podobe (stroški življenjskega cikla) vključiti vse faze zaustavitve.

Elektrarna THTR 300 je bila največji jedrski reaktor s krogličnim gorivom na svetu z reaktorsko tlačno posodo iz prednapetega betona (RCRPV), vgrajenim keramičnim reflektorjem in oblogo ter izoliranimi vodi za vroče pline.

Posebna narava varno ograjene elektrarne je zagotavljala dotlej edinstveno priložnost za izračun podatkov in stroškov za „navidezno pasivno“ varno ograjenost elektrarne z RCRPV, zlasti v primeru stroškov energije (prezračevanje, sušenje zraka itd.), operativnih stroškov, rednega preskušanja in popravil.

Podjetje HKG je pričakovalo, da bodo iz končne razgradnje elektrarne ter iz daljinske in ročne razgradnje notranjega jedra izpeljane pomembne ugotovitve. Poleg tega naj bi odstranitev notranje površine RCRPV (vseh vpenjalnih elementov ni mogoče sprostiti brez težav) in razstavitev 550 Mg radiološko onesnaženih keramičnih delov, nameščenih v RCRPV, zagotovila novo znanje o razgradnji visokotemperaturnih reaktorjev.

Podjetje HKG je želelo še naprej posredovati te ugotovitve državam članicam EU.

Še vedno ni bilo znano, kdaj bi se lahko začela izvajati razgradnja – zanjo je moralo biti na voljo primerno odlagališče, ki je pripravljeno za sprejem odpadkov – zato je podjetje HKG zaprosilo za podaljšanje statusa skupnega podjetja za 25 let.

Izreden pomen razvoja jedrske industrije v Skupnosti, ki je bil pogoj za odobritev statusa „evropskega skupnega podjetja“, je bil priznan že s Sklepom Sveta z dne 16. novembra 1992 o podaljšanju ugodnosti, podeljenih skupnemu podjetju HKG – tj. v času, ko je bila elektrarna THTR 300 zaustavljena. Priznano je bilo tudi, da v Skupnosti ni primerljivega primera programov za zaustavitev elektrarne do faze varne ograjenosti ter za vzdrževanje in nadzor take „varno ograjene elektrarne“. Poleg tega je bilo ugotovljeno, da izvajanje teh programov zagotavlja koristne izkušnje za jedrsko industrijo in prispeva k prihodnjemu razvoju jedrske energije v Skupnosti.

Projekt THTR 300 je še naprej prejemal znatno podporo nemške vlade in zvezne dežele Severno Porenje-Vestfalija. To je bilo določeno v pogodbi o nadzorovani razgradnji projekta THTR 300, sklenjeni leta 1989, na podlagi katere se je med drugim financiralo pomožno obratovanje elektrarne THTR 300 po 31. decembru 2009.

Nemška vlada je v svojem sporočilu Evropski komisiji podprla zahtevek podjetja HKG za podaljšanje statusa skupnega podjetja. Vendar je bilo podaljšanje odobreno le do 31. decembra 2017 in ne za nadaljnjih 25 let, kot je zaprosilo podjetje HKG, saj je nemški finančni dogovor veljal do navedenega dne.